次韵定國聞子由卧病績溪
作者：黄庭堅
朝代：宋

paragraphs: 炎洲冬無冰，十月雷虺虺。
及春瘧癘行，用人祭非鬼。
巫師司民命，藥石不入市。
溪弩潛發機，土風甚不美。
蘇子卧江南，感歎中夜起。
聞道病在牀，食魚不知旨。
寒暑戰胸中，士窮有如此。
此公天機深，爵祿心已死。
養生遺形骸，觀妙得骨髓。
后皇蒔嘉橘，中歲多成枳。
佳人何時來，爲天啟玉齒。
湔祓瘴霧姿，朝趨去天咫。
諸公轉洪鈞，國器方薦砥。
矢詩寫予心，莊語不加綺。